
–	võttes arvesse kodukorra artikli 144 lõiget 5 ja artikli 132 lõiget 4,
A.	arvestades, et Venezuelas on rohkem kui 300 poliitvangi;
B.	arvestades, et 9. veebruaril 2024 röövis Venezuela režiim juristi ja inimõiguste aktivisti Rocío San Migueli, kellel on Hispaania kodakondsus, ning mõistis ta poliitilistel põhjustel süüdi kahtlustatud vandenõus Nicolás Maduro ja tema režiimi vastu; arvestades, et teda hoitakse praegu El Helicoide vanglas, mis on tuntud inimõiguste rikkumiste, sealhulgas piinamise poolest;
C.	arvestades, et Nicolás Maduro režiim saatis ÜRO inimõiguste ülemvoliniku büroo riigist välja, süüdistades neid kolonialistlikus ja kuritahtlikus käitumises ning poliitilise opositsiooni õhutamises pärast seda, kui ÜRO volinik San Migueli vahistamise hukka mõistis;
D.	arvestades, et kindral Hernández Da Costa on olnud poliitvang alates 2018. aasta augustist; arvestades, et 19. veebruaril 2024 viidi ta sunniviisiliselt üle vanglasse El Rodeo 1, mis on mõeldud poliitvangide kinnipidamiseks; arvestades, et üle viidi ka teadmata arv vange, sealhulgas mõned ELi kodanikud; arvestades, et kindral kannatab tervisehäirete all ja vajab pidevat ravi, millest keeldutakse;
E.	arvestades, et neli opositsiooni presidendikandidaadi María Corina Machado heaks töötavat kampaaniakoordinaatorit, nimelt Juan Freites, Luis Camacaro, Guillermo Lopez ja Emil Brandt, on samuti poliitilistel põhjustel vangistatud ja neid hoitakse isolatsioonis;
F.	arvestades, et 2024. aasta jaanuaris arutas tunnustamata Rahvuskogu uuesti seadust, mille eesmärk on piirata valitsusväliseid organisatsioone, need kriminaliseerida ja sulgeda;
1.	mõistab Nicolás Maduro režiimi sadade poliitvangide vangistamise eest teravalt hukka;
2.	mõistab hukka asjaolu, et neid vange hoitakse tingimustes, mis on vastuolus ÜRO kinnipeetavate kohtlemise standardsete miinimumnõuetega;
3.	nõuab, et kõigi poliitvangid ja meelevaldselt kinni peetud isikud viivitamata ja tingimusteta vabastataks ning nende õigused täielikult taastataks; kutsub režiimi üles lõpetama oma repressioonide poliitika ning rünnakud kodanikuühiskonna ja opositsiooni vastu;
4.	nõuab tungivalt, et Tšiili ametivõimud uuriksid põhjalikult Nicolás Maduro režiimi eest põgenenud endise poliitvangi Ronald Ojeda mõrva;
5.	kutsub komisjoni asepresidenti ning liidu välisasjade ja julgeolekupoliitika kõrget esindajat ja nõukogu üles karmistama sanktsioone režiimile, sealhulgas kõrgetele ametnikele, julgeolekujõudude ja režiimi ülemkohtu liikmetele ning Nicolás Madurole endale;
6.	nõuab tungivalt, et Rahvusvaheline Kriminaalkohus lisaks jätkuvad inimõiguste rikkumised ja meelevaldsed kinnipidamised Nicolás Maduro režiimi väidetavate inimsusvastaste kuritegude uurimisse;
7.	kutsub rahvusvahelist üldsust üles toetama demokraatia taastamist Venezuelas, pidades eelkõige silmas eelseisvaid valimisi, kus režiimi opositsiooni juhil María Corina Machadol tuleb lubada täieõiguslikult osaleda;
8.	nõuab tungivalt, et Venezuela ametivõimud taastaksid ÜRO inimõiguste ülemvoliniku büroo kohaloleku ja tagaksid sellele juurdepääsu vanglatele ning ühtlasi tagaksid takistusteta juurdepääsu ÜRO erimenetluse volitatud esindajatele;
9.	teeb presidendile ülesandeks edastada käesolev resolutsioon nõukogule, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikidele, ELi ning Ladina‑Ameerika ja Kariibi Riikide Ühendusele, Ameerika Riikide Organisatsioonile, ÜRO peasekretärile ja Venezuela režiimile.

